નવી દિલ્હી: દિલ્હીના સીમાડે આવેલા ગુડગાંવમાં વરસાદને કારણે ૧૬ કલાકથી વધુ સમય માટે આસપાસના તમામ વિસ્તારો અને રસ્તાઓ પર ૨૫ કિ.મી. લાંબો મહા ટ્રાફિક જામ સર્જાયો છે. એ‍વામાં આજે સવારે ફરીથી વરસાદ શરૂ થઈ જતા લોકોની મુશ્કેલીઓ વધી છે અને રસ્તાઓ પર લાગી ગયેલી વાહનોની કતારો ઓછી થવાની નામ લેતી નથી. સત્તાવાળાઓએ તકેદારીનાં પગલાંરૂપે કલમ- ૧૪૪ લગાવી દીધી છે અને પોલીસે દિલ્હીના લોકોને ગુડગાંવ તરફ નહીં આવવા અપીલ કરી છે. છેલ્લા ૧૬ કલાકથી ફસાયેલા લોકો અને વાહનચાલકો ભૂખ્યા તરસ્યાં બેસી રહ્યા છે અને ફરીથી વરસાદ શરૂ થતા તેમની મુશ્કેલી વધી ગઈ છે. આ ભયાનક ટ્રાફિક જામને ધ્યાનમાં રાખીને જિલ્લા વહીવટીતંત્રએ શાળા-કોલેજો બંધ રાખવાનું પણ એલાન કર્યું છે.